CELEX: 32020D1793
Language: mt
Date: 2020-11-16 00:00:00
Title: Deċiżjoni tal-Kunsill (UE) 2020/1793 tas-16 ta’ Novembru 2020 li temenda l-perijodu ta’ applikazzjoni tad-Deċiżjoni Nru 940/2014 dwar id-dazju tal-baħar fir-reġjuni ultraperiferiċi Franċiżi

1.12.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 402/21
               
            
         DEĊIŻJONI TAL-KUNSILL (UE) 2020/1793
         tas-16 ta’ Novembru 2020
         li temenda l-perijodu ta’ applikazzjoni tad-Deċiżjoni Nru 940/2014 dwar id-dazju tal-baħar fir-reġjuni ultraperiferiċi Franċiżi
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 349 tiegħu,
         Wara li kkunsidra l-proposta tal-Kummissjoni Ewropea,
         Wara li l-abbozz tal-att leġiżlattiv intbagħat lill-parlamenti nazzjonali,
         Wara li kkunsidra l-opinjoni tal-Parlament Ewropew (1),
         Filwaqt li jaġixxi skont proċedura leġiżlattiva speċjali,
         Billi:
         
                     (1)
                  
                  
                     Id-Deċiżjoni tal-Kunsill Nru 940/2014/UE (2) tawtorizza lill-awtoritajiet Franċiżi japplikaw eżenzjonijiet jew tnaqqis tad-dazju tal-baħar fir-reġjuni ultraperiferiċi Franċiżi għall-prodotti elenkati fl-Anness għal dik id-Deċiżjoni li huma manifatturati lokalment f'dawk ir-reġjuni ultraperiferiċi. Id-differenzjal massimu awtorizzat hu ta’ 10, 20 jew 30 punt perċentwali, skont xi jkunu l-prodotti u d-dipartimenti extra-Ewropej ikkonċernati. Id-Deċiżjoni Nru 940/2014/UE tapplika sal-31 ta’ Diċembru 2020.
                  
               
                     (2)
                  
                  
                     Franza tqis li l-iżvantaġġi kompetittivi li jġarrbu r-reġjuni ultraperiferiċi Franċiżi jippersistu u bagħtet talba lill-Kummissjoni fejn talbet li tinżamm sistema ta’ tassazzjoni differenzjata simili għas-sistema attwali wara l-1 ta’ Jannar 2021 sal-31 ta' Diċembru 2027.
                  
               
                     (3)
                  
                  
                     Madankollu, l-eżami tal-listi tal-prodotti li għalihom Franza tixtieq tapplika tassazzjoni differenzjata hu proċess twil li jeħtieġ il-verifika tar-raġunijiet għat-tassazzjoni differenzjata u għall-proporzjonalità tat-taxxa għal kull prodott, sabiex jiġi żgurat li t-tassazzjoni differenzjata ma tkunx xkiel għall-integrità u għall-koerenza tal-ordinament ġuridiku tal-Unjoni, inkluż l-integrità u l-koerenza tas-suq intern u l-politiki komuni.
                  
               
                     (4)
                  
                  
                     Il-kriżi minħabba l-pandemija tal-COVID-19 ħolqot dewmien kbir fil-ħidma tal-awtoritajiet Franċiżi biex tinġabar l-informazzjoni kollha neċessarja għal dik il-verifika. B’konsegwenza ta’ dan, sa issa dik il-ħidma għadha ma tlestietx.
                  
               
                     (5)
                  
                  
                     In-nuqqas tal-adozzjoni ta’ proposta qabel l-1 ta’ Jannar 2021 jista’ joħloq lakuna ġuridika peress li tiġi pprojbita l-applikazzjoni ta’ kull tassazzjoni differenzjata fir-reġjuni ultraperiferiċi Franċiżi wara l-1 ta’ Jannar 2021.
                  
               
                     (6)
                  
                  
                     Għalhekk huwa meħtieġ perijodu ulterjuri ta’ sitt xhur biex titlesta l-ħidma ta' verifika li għaddejja bħalissa u biex il-Kummissjoni tingħata biżżejjed żmien biex tippreżenta proposta bbilanċjata li tikkunsidra l-interessi varji kkonċernati.
                  
               
                     (7)
                  
                  
                     Għalhekk, id-Deċiżjoni Nru 940/2014/UE jenħtieġ li tiġi emendata skont dan,
                  
               ADOTTA DIN ID-DEĊIŻJONI:
         
            Artikolu 1
            Fl-Artikolu 1(1) tad-Deċiżjoni Nru 940/2014/UE, id-data “il-31 ta’ Diċembru 2020” għandha tiġi sostitwita bid-data “it-30 ta’ Ġunju 2021”.
         
         
            Artikolu 2
            Din id-Deċiżjoni għandha tapplika mill-1 ta’ Jannar 2021.
         
         
            Artikolu 3
            Din id-Deċiżjoni hija indirizzata lir-Repubblika Franċiża.
         
         
            Magħmul fi Brussell, is-16 ta’ Novembru 2020.
            
               
                  Għall-Kunsill
               
               
                  Il-President
               
               M. ROTH
            
         
         
            (1)  Opinjoni tas-6 ta' Ottubru 2020 (għadha mhix ippubblikata fil-Ġurnal Uffiċjali).
         
            (2)  Id-Deċiżjoni tal-Kunsill Nru 940/2014/UE tas-17 ta’ Diċembru 2014 dwar id-dazju tal-baħar fir-reġjuni ultraperiferiċi Franċiżi (ĠU L 367, 23.12.2014, p. 1).